Oceane Indiane

L**oceane Indiane** jè 'nu oceane d'a Terre. 'Mbarticolare, sije pe' grannèzze terrestre ca pe' volume, 'mbrà lle cinghe oceane d'a Terre jè 'u terze.

Le 'mbortanze de l'oceane Indiane cumme rotte de transite 'mbrà Asie e Afriche l'ha fatte addevendà sede de assaje comblitte. A cause d'a grannèzze suve, nisciune singole nazione l'ha cumannate fine a l'inizie d'u XVIII sèchele, quanne 'a Gran Bretagne pigghie 'na granna vanne de le terre ca 'ô circunnane. 'A 'mbortanze strateggeche sove jè cchiù granne d'u valore economeche de le suve minerale e d'a vite marine.

## Descrizione
L'oceane Indiane tène cchiù o mène 'u  20% d'a grannèzzze terrestre cupìrte da oceane e 'u volume suve jè stimate jndre 292.131.000 km³. Jè acchijate combletamènde jndr'â ll'emisfere oriendale e jè delimitate a nord da l'Asie meridionale, a nord-ovest d'a Penisole arabiche, ad ovest da l'Afriche, a sud-ovest da l'oceane Atlandiche, a nord-est da l'Indocine, ad est da l'Arcipelaghe Malese e da l'Australie, a sud-est da l'Oceane Pacifeche, a sud da l'oceane Antartiche, ce s'ô conzidere esistènde, ce non ge s'ô conzidere da l'Antartide.

Combrenne le seguènde mare: Mar Russe, Gurfe Persiche, Mar Arabiche, Gurfe d'u Bengale, Mare de le Andamane, Gurfe de Aden, Gurfe de Oman, Canale d'u Mozambiche, Stritte de Malacche. Assaje isole se iacchijene 'mbrà lle 66.526 km de coste de l'oceane Indiane e alcune de quèste sonde state 'ndependente: 'u Madagascar ('a quarte isole cchiù granne d'u munne), le Comore, le Seychelles, le Maldive, Mauritius e 'ô Sri Lanka. L'Indonesie se iacchije a 'u confine suve c'ô Pacifeche, me appartène a quiste urteme.

## Sceologgije
Le placche crostale africane, indiane e antartiche se 'ngondrane jndr'â ll'Oceane Indiane. Le lòre linee de giundure sone signate da le ttréde dorsale oceaneche chiamate *[[dorsale indiane-sudoccidendale]]*, *[[dorsale indiane sudoriendale]]* e *[[dorsale medie-indiane]]* ca ccrèjene 'na Y a smerse, c'u gambe ca se origgene d'a piattaforme continendale a 'u larije de Mumbai, Indie. Le ttréde bacine oriendale, occidendale e meridionale ca avènene ccrejàte jndre quistee mode sonde scucchiáte arrète da dorsale cchiù piccele. 

Le piattaforme continendale sonde stritte, cu 'na larijèzze medie de sule 200 km; l'eccezione jè 'a coste ovest de l'Australie, 'a cui piattaforme se spànne pe' cchiù de 1.000 km. 

'A profunnetata medie de l'oceane jè de 3.890 metre. 'U punde cchiù vasce suve, 'u Pertuse de Giava, raggiunge le 7.450 metre. A nord d'a latitudene 50° sud, l'86% d'u bacine prengepále jè cupìrte da sedimènde pelageche. 'U rumanènde 14% jè cupìrte da sedimènde terrigene, costituite prengepalmènde da le doje conoide torbiditeche gruèsse assaje de l'Indo, a ovest, e d'u Gange-Brahmaputra, a est d'u subcontinènde indiane. Le latitudene cchiù a sud sonde dominate da sedimènde origgenate da le ghiacciaje de l'Antartide.

## Clime
'U clime a nord de l'equatore jè 'mbluenzate da 'nu sisteme de viènde monsoneche. Viènde ferzute da nordest soffiane da ottommre ad abbrìle. Da másce ad ottommre prevalene viènde da sudovest. Jndr'ô Mar Arabiche, le ferzute monsone puèrtane chiogge a 'u subcontinènde indiane. Jndr'â ll'emisfere sud le viènde sonde generalmènde cchiù calme, me le tembeste estive jndr'â lle vanne de Mauritius pòtene ccu jèssere ferzute. Quanne le viènde monsoneche cangiane, a vôte se ccrèjene de le ciclone ca colpiscene le coste d'u Mare Arabiche e d'e Gurfe d'u Bengale.

## Idrologgije
'Mbrà lle picche granne jume ca spicciane jndr'â ll'Oceane Indiane ce sonde 'ô Zambesi, 'ô Shatt al-'Arab, l'Indo, 'u Gange, 'u Brahmaputra e l'Irrawaddy. Le corrènde oceaneche sonde condrollate prengepalmènde da le monsone. Doje granne corrènde circolare, une jndr'â ll'emisfere nord circolande 'n'senze orarije, e l'otre jndr'â ll'emisfere sud circolande 'n'senze andiorarije, cumannane 'u flusse. Duranne 'u monsone de 'mbièrne, però, le corrènde d'u nord sonde a smerse. Le corrènde profunne sonde condrollate prengepalmènde d le flusse ca tràsene da l'Atlandiche, da'u Mar Russe, e da le corrènde antartiche. A nord d'a latitudene 20° sud 'a temberature superficiale mineme jè de 22 grade Celsius, ca 'nghiane fine a 28&nbsp;°C verse est. D'abbasce a le 40° de latitudene sud, le temberature secènnene assaje velocemènde. 'A salinetata de l'acque superficiale cange da 32 a 37 vanne pe' mille, cu le valore cchiù ìrte ca se iacchijene jndr'ô Mare Arabiche e jndre 'na cindure 'mbrà l'Afriche meridionale e l'Australie. D'abbasce a le 65° de latitudene sud, se pòtene acchijà ghiacce sutte forme de pack e iceberg duranne totte l'anne. 'U limite de le iceberg jè 'a latitudene 45° sud.

## Economije
L'ìrte temberature de l'oceane Indiane tène vasce 'a produzione de fitoplancton, me non s'honne ddà cundà jndr'â lle vanne cchiù a nord e jndre quacche otre punde isolate. Essenne 'u plancton 'a base d'a catene alimendare marine, 'a scarsetate sove 'mbedisce ad 'a vite oceaneche de se sveluppà. 'A pesche jè limitate a levèlle de sussistenze, me sckife d'a Russie, d'u Giappone, d'a Coree d'u Sud e de Taiwan condrollane comungue l'oceane. 'A funzione prengepále de l'Oceane jè state quèdde de ospità rotte commerciale. Le europèe, seguenne le rotte de andìche esploratore, attraversavane le acque suve pe' raggiungere l'Oriende, e purtavane rrète sete, tè e spezie.

Gruèsse reserve de idrocarbure sonde state acchijate ed estratte a 'u larije de l'Arabie Saudite, Iran, Indie, ed Australie occidendale. Cchiù o mène 40% d'a produzione mondiale de petrolie *offshore* avène da l'Oceane Indiane. Praje renôse cchijène de minerale pesande e giacimènde *offshore* sonde sembe de cchiù ausate da le pajèsere costiere, 'mbarticolare Indie, Sudafriche, Indonesie, Sri Lanka e Thailandie.

L'oceane Indiane ospite pure le cchiù granne rotte p'u carrêscie de petrolie, da l'Asie sudoriendale verse le nazione occidendale. 'U petrolie jè 'u minerale cchiù segnefecative, e jè estratte prengepalmènde a 'u larije de l'Arabie Saudite, de l'Iran, de l'Indie, e de l'Australie occidendale. Da l'oceane Indiane avène 'u 40% d'a produzione marine de petrolie. 'A réne de le praje jè cchijène de minerale pesande, e deposite marine sonde attivamènde ausate da l'Indie, da 'u Sudafriche, da l'Indonesie, d'ô Sri Lanka e d'a Thailandie.

## Ambiende
'Nu munne de specie marine 'mberichele jàvitane jndr'â ll'oceane Indiane, 'mbrà cui le dugonghe, le celóne e le balene. 'U Mare Arabiche, 'u Gurfe Persiche e 'u Mar Russe soffrene de 'nu 'nguinamènde residue petrolifere.

## Storie
'Nzign'a ll'oceane Indiane se sonde sveluppate le cchiù andìche civiltate canosciute, jndr'â lle valle d'u Nile, d'u Tigri e de l'Eufrate, jndr'â valle de l'Indo e jndr'â ll'Asie sudoriendale. Duranne 'a prime dinastie de l'Egitte (cchiù o mène 3000 a.C.), 'na spedizione avène mannate a Punt, ca se penza ca jève 'na vanne d'a Somalie de ôsce a die. Le sckife purtarene rrète ore e schiave. Grice e Fenice frequendarene 'u Mar Russe accumenzanne da 'u VII sèchele n.C. pajate da le Egiziane, e probabbelmènde superarene 'ô stritte de Bāb el-Mandeb, arrevanne ad 'a Somalie de ôsce a die. Le Grice chiamavane l'oceane Indiane mare Eritrèe. Le Romane commerciavane cu lle puèrte de l'oceane: l'anonime autore d'u *[[periple d'u Mare Eritrèe]]* descrive puèrte, merce e rotte longhe le coste de l'Afriche e de l'Indie 'ndorne ad 'a metate d'u I sèchele d.C.

Probabbelmède duranne 'u I millennie d.C., gruppe de crestiáne parlànde lènghe austronesiane, quase auguale a 'u malese, attraversarene l'oceane Indiane e se 'nzediarene jndr'ô Madagascar. Marche Pole (cirche 1254-1324) jève arretornate da l'Estreme Oriende passanne attraverse 'ô Stritte de Malacche. Le spedizione cenise arrevarene jndr'â ll'Afriche jndr'ô XV sèchele, me le commerciande arabe cumannavane le rotte de l'oceane Indiane apprìme ca Vasco da Gama doppiasse 'u Cape de Bbuène Speranze jndr'ô 1497 e arrevasse a l'Indie, 'u prime europèe a ce ha seguite quèste rotte. Nnande quèste 'mbrese, 'u Purtugalle tende de cumannà 'a reggione, me ha ddà lassà 'u putere a le olannese a l'inizie d'u XVII sèchele. Cinde anne nnande, sije 'a Frange ca l'Inghilterre tendarene ccu se assicure 'u condrolle de l'oceane, me sule le 'nglese ne riuscirene.

L'apìrture d'u Canale de Suez jndr'ô 1869 ha appicciate arrète le 'nderesse europèe pe' l'Oriende, me nisciune nazione jè riuscite a tenè 'a mègghije sus a lle otre jndr'ô commerce. Nnande 'a seconne uerre mondiale, 'a Gran Bretagne se 'n'ète sciùte da l'oceane Indiane, me jè state sule pe' 'na vanne rembiazzate da l'Indie, da l'Aunìone Sovieteche e da lle Statère Aunìte. Quiste urteme doje putènze honne pruvate a dominà l'oceane sckaffanne de le base de sckife, me le naziune c'ô circunnane honne tendate d'ô fàce addevendà 'na "zone de pace" pe' potè ausà le rotte commerciale senze perichele.

## Puèrte prengepále
Calcutta (Indie), Chennai (Madras; Indie), Colombo (Sri Lanka), Durban (Sudafriche), Giacarta (Indonesie), Fremantle (Australie), Mumbai (Bombay; Indie), Richards Bay (Sudafriche)

## Note


## Bibbliografije
* D. Braun, *The Indian Ocean* (1983);
* S. Chandra (ed.), *The Indian Ocean* (1987);
* K. N. Chaudhuri, *Trade and Civilization in the Indian Ocean* (1985);
* Jacques-Yves Cousteau - Philippe Diole, *Life and Death in a Coral Sea* (1971);
* Gerald Cubitt, *Islands of the Indian Ocean* (1975);
* A. Das Gupta - M.N. Pearson, *India and the Indian Ocean* (1987);
* W. L. Dowdy - R. Trood (eds.), *The Indian Ocean* (1985);
* A. Kerr (ed.), *Resources and Development in the Indian Ocean Region* (1981);
* A. E. Nairn - F. G. Stehli (eds.), *The Ocean Basins and Margins, Vol. 6: The Indian Ocean* (1982);
* John M. Ostheimer (ed.), *The Politics of the Western Indian Ocean Islands* (1975);
* Auguste Toussaint, *The History of the Indian Ocean, trans. by June Guicharnaud* (1966).

## Otre pruggette